Arbejdsskadeforsikring

Vi har henvendt os til Arbejdsskadestyrelsen for at fastslå vores ansvar i forhold til arbejdsskadeforsikring og medlemmernes frivillige arbejde. Vi har fået følgende svar:

//Tak for din henvendelse af 14. juli 2011 om sikringspligt.// //På vegne af Foreningen Københavns Fødevarefællesskab vil du vide, om I skal tegne arbejdsskadeforsikring for foreningens medlemmer. Af jeres hjemmeside fremgår det, at foreningens medlemmer udover at være medlem både er kunde og medejer til de produkter, som foreningen tilvejebringer. En del af medlemmernes pligter i foreningen er, at alle medlemmer også er medarbejdere, der står i butikken, pakker kasser og bestiller varer. Hver medlem forpligter sig til at arbejde 3 timer om måneden.// //Som udgangspunkt er medlemmerne af en forening ikke omfattet af arbejdsskadeloven, når de deltager i aktiviteter, som ligger inden for foreningens formål i henhold til foreningsvedtægten. Begrundelsen er, at medlemmet ikke anses for at være i et ansættelseslignende forhold til foreningen. Der kan opstå et ansættelseslignende forhold, som medfører, at foreningen bliver sikringspligtig. Eksempelvis hvis medlemmet yder en indsats ud over, hvad man kan forvente, og det ikke falder naturligt ind under, hvad foreningens medlemmer i almindelighed udfører i foreningens interesse eller til fremme af foreningens formål. Det kan være situationer, hvor foreningens medlemmer løser en opgave som foreningen ellers måtte have antaget fremmed arbejdskraft for at få udført. Arbejdets omfang eller farlighed kan også medføre, at der skal tegnes lovpligtig arbejdsskadesikring.// //Ovenstående er en kort, generel orientering om reglerne. Der kan afhængigt af omstændighederne i en konkret sag blive lagt vægt på andre forhold, end dem, som er skitseret her, når Arbejdsskadestyrelsen skal vurdere, om en skade kan anerkendes som en arbejdsskade, og hvem der har sikringspligt.//